**INTERNETKON20**

Kedves Kollégák!

Mint az ISZE egykori, ma pedig tiszteletbeli elnöke szeretném felhívni a figyelmet az internet-használat erősítése kapcsán meghirdetett, online nemzeti konzultációra, amelyet a tavalyi, nagy internetes tüntetés hívott életre.

Sajnos az időzítése nem szerencsés, hiszen szinte teljesen elnyomja hírét a menekültekről szóló, vitatott, papíralapú konzultáció. Pedig sok, fontos kérdés található benne: többek közt az iskolai informatikaoktatás szomorú helyzetével kapcsolatban is, amelyet a kerettanterv a 6-10. évfolyamokra redukált.

Erről szemléltetésül egy grafikont érdemes böngésznünk, amely (2012 óta) a diákok 12 évnyi összóraszámait mutatja: az alsó tagozatos óráknak és - a népszerű informatika érettségire való felkészítő -, érettségit megelőző két tanév informatikaóráinak eltörlése után.

Tudjuk, hogy napjainkban egyre több az e-ügyintézés, amihez a lakosság digitális írástudása katasztrofális, az IT-szektorban jelenleg 10 ezer (!) betöltetlen informatikusi állás van, (plusz külföldre vándorlás is), az óraszámcsökkenés miatt a tanárok is elhagyják az iskolát stb. És ez a helyzet csak romlik, ha nem lesz tanár és tantárgy a gyerekek tanítására. A többi tantárgy NEM tudja felvállalni a szakismeretek átadását, ahogy sokszor hivatkoznak rá! A tanulók mobiltelefon-kezelési és online játékos tudása pedig nem egyenlő a digitális műveltséggel!

A kétkedők meggyőzésére megszívlelendők Molnár Péter kollégánk gondolatai, aki nevünkben, az iskolai informatikaoktatás erősítése érdekében ezt mondta az Internetkon konferencián, 5 perces prezentációjával: <https://www.youtube.com/watch?v=qgjqe7dtTWU>

A konzultáció kérdéseit az előzetesen beküldött témák, problémafelvetések alapján állították össze, költségkímélő, online kitöltéssel, és már a 14 éven felüli diákok is válaszolhatnak rá: <https://www.internetkon.hu/>

A kérdőív kitöltése többféle belépéssel lehetséges, jómagam Facebookos belépéssel töltöttem ki (adatainkat beazonosíthatatlanul kódolják, ún. hash anonomizációval). A válaszadás gondos átolvasással, megfontolt döntésekkel legalább 20-30 percet igényel. Aki egyelőre csak olvasgatni szeretné a kérdéseket, ehhez íme az ISZE honlapjáról elérhető link: <https://www.internetkon.hu/hirek/2015-05-06/internetkon20/>

Kérem, aki átérzi ezt a helyzetet és ideje is megengedi, feltétlenül válaszoljon a feltett, egyáltalán nem "mondvacsinált" kérdésekre, de különösen az oktatást érintő, 6. és 7. kérdésre. Nyugodtan biztassa erre kollégáit, barátait is! A határidő: 2015. július 31.

Optimizmusom azt súgja, hogy az összegzések után a kormánynak feltétlen intézkednie kell(ene) a válaszok függvényében, a témát nem söpörhetik a szőnyeg alá. Remélem, igazam lesz! Az informatikatanárok összefogását jól demonstrálná, ha elegendően válaszolnánk és másokat is bíztatnánk erre. Az aggódás, panaszkodás most nem elég!

Kőrösné Mikis Márta